La Bibia piemontèisa/Testament Vej/Esechiel/Esechiel 6


Esechiel

6

Mnasse a la region d'Efraim 

 Nosgnor a l'ha adressame soa paròla an diséndme: ''Fieul d'òm, vira toa facia  a le montagne d'Israel, e parèj profetisa contra 'd lor:  Montagne d'Israel, scoté la paròla 'd Nognor Dé. Përparèj chiel a psarla ai mont e a le colin-e, a le gole e a le combe: Vardé mi i faso vnì dzora 'd vojàutri la spa e i antërpisrai vòsti leu àut:    vòstri autar a saran vastà e s-ciapà vòstre colòne sacrà al sol. Mi i farai tombé vòstri mòrt dëdnans vòstre mistà pagan-e.    I butrai ij cadàver dij fieuj d'Israel an facia a vòstri ìdoj e i spatarerai vòstri òss d'antorn vòstri autar.   An tut vòst teritòri le sità a saran ruinà e ij leu àut vastà, për che a sio campà giù e antërpisà vòstri autar, sfrisà e dësperdù vòstri ìdoj, s-ciapà vòste colòne pagan-e e ardovùe a nen vòstre euvre.   Ij passà da part a part, a sran quacià an tra 'd vojàutri, e parèj i savreve che mi i son ël Signor. 

 Contut, i veuj che queicadun ëd vojàutri, j'ëscampà d'ëspà, a sio conservà an tra le gent, ant ël moment che mi'v sbardlerai an tra le nassion:   antlora ij survivù as n'aviseran ëd mi, an tra le gent, andova a saran deportà. mi i s-ciaprai sò cheur traditor, che a l'ha chitame, e ij sò euj ch'a son prostituisse dëdnans ai sò dio. Anlora a l'avran oror ëd lor midem për le përversità comëttùe e për tute soe gramìssie.  A la fin a savran che mi i son ël Signor, e che i l'hai pa mnassà a dzoneus ëd mandéje tui sti maleur.

 Nosgnor Dé a dis parèj: S-ciopata le man, scarpisa con ij pè la tèra e crija: Aidemì, për tute j'abominassion afrose dla ca d'Israel, ch'a ruinerà për spa, famin-a e contacc!  Col ch'a sarà lontan a andrà a meuire 'd pestilensa, col che a l'é davzin a tomberà d'ëspà e col ch'a l'é assedià 'd fam. I-j sfogherai dzora 'd lor mia flin-a!  E vojàutri i andreve arconòsse ch'i son mi ël Signor, cora che ij sò cadàver, trapassà a saran quacià an mes ai dio che lor a adoravo, d'antorn ai sò autar, ansima a minca na colin-a elevà, dëdzora a tute le bëcche 'd montagna, sota a tùit j'erbo anvërdì e sota minca na ramaja 'd rol, daspërtut  a l'avèisso brusatà ij profum agradì a soe mistà pagan-e.  

 Mia man as dëstendrà ansima ai fieuj d'israel e i farai vnì soa tèra deserta e desolà, da la barasa fin-a a Rebla, daspërtut lor a stago: e a savran che i son mi ël Signor!

Nòte 

Piemontèis 
Bibia
Testament Vej
Esechiel